Sport- és Gyógymasszázs - Reumatológia & Gyógymasszázs - Dr. Bálint Anita és Szőlősi Péter honlapja
Mozgásszervi rendelés » Magyar » Masszázstechnikák
A sportmasszázs a svédmasszázsból alakult ki, az ebben használatos fogásokat veszi alapul, viszont különbséget jelent, hogy a sportmasszázs sokkal intenzívebb, erőteljesebb annál. Ebben az esetben nem csak a felszíni szöveteket, hanem az izmokat, a mélyizomzatot is megdolgozzuk.
Előnye az, hogy a sérüléseket könnyebben kerüljük el, emellett, élénkít és ellazít egyben. A folyamatosan végzett sportmasszázs növeli az ellenállóképességet, ráadásul a teljesítményünkön is észrevesszük a javulást, akár háromszorosára is nőhet teljesítőképességünk.
A sporttevékenységek előtti masszázs lényege a feszülő, letapadt, merev, görcsös izmok felszabadítása, a masszázs végeztével ezek rugalmasabbak, ellenállóbbak és terhelhetőbbek lesznek.
A sportolás utáni masszázs segít eltávolítani a felhalmozódott salakanyagokat illetve az izomlázért felelős tejsavat. A sportmasszázst bárki alkalmazhatja, az is, aki nem sportol aktívan, olyan embereknek is ajánljuk, akik mozgásszegény életmódot folytatnak, ugyanis a kevésbé aktív izomzatnak is szüksége van segítségre.
A gyógymasszázs szintén a svédmasszázson alapul, annak fogásai keverednek ebben az esetben is.
Célja a hétköznapi életből fakadó izomfájdalmak kezelése, ennek okozója lehet a helytelen testtartás, az egész napos görnyedt ülés vagy az egész napos rohangálás. Ezt a masszázsfajtát sok pár szokta alkalmazni otthon, nap végén, azonban fontos, hogy tudja mindenki, milyen fogásokat szabad, illetve nem szabad alkalmazni, ugyanis ebben az esetben is okozhatunk fájdalmat, sérülést. Ha mindent jól csináltunk, akkor a végeredmény egy felszabadultabb test, hatékonyabb munkavégzés, energikusság, örömtelibb életérzés.
Másik alkalmazási területe a balesetek, sérülések utáni rehabilitáció. Ekkor a legyengült izmok, ízületek gondozása nagyban hozzájárul a teljes és gyors felépüléshez, segíti a gyógyulást. A bőrre, és az alatta lévő idegekre is hatással vannak a mechanikai ingerek, közvetve illetve közvetett módon az idegrendszer segítségével fejtik ki hatásukat. Az idegimpulzusok hatására a hajszálerek kitágulnak, és olyan hajszálérszakaszok is bekapcsolódnak a keringésbe, amik eddig zárva voltak. Az anyagcserénk felgyorsul, a bőr hőmérséklete emelkedik, felfrissül. A masszázs hat a nyirokrendszerre is, ráadásul elősegíti a bomlástermékek elszállítását.
A masszázs által fokozódik a hámképzés, javul a hámréteg ellenállóképessége, javítja a vérkeringést, az izmokban található vérerek kitágulnak, így az anyagcsere fokozódik, csökkenti az idegrendszer feszültségét, a jó masszázs fájdalomcsökkentő illetve altató hatású is.
A lávakő-masszázs hatásai:
Nyugtatja az idegrendszert, biztosítja az egyensúlyt
Az emberi testet érő mechanikai ingerek közvetlen és közvetett úton befolyásolják a szövetek működését. Hatásuk elsősorban helyi hatás, amely közvetlenül befolyásolja a vénás- és nyirokkeringést, valamint közvetetten hat az artériás rendszerre és az izomtónusra.
A vénás- és nyirokkeringés befolyásolása
A bőr felszínén alkalmazott kompressziós ingerek növelik az izom kontrakcióját s ezen keresztül a szöveti nyomást is. Ezzel az izmok között futó vénákban a vénás nyomást emeli, ami a keringés fokozódásához vezet.
A váltakozó erősségű kompresszió a nyirokkeringés gyorsulását segíti. Csökkenti a felgyülemlett sejt közötti folyadékot, fokozza a pangásos vizenyő felszívódását.
Mechanikai ingerre a szövetekben hormon szabadul fel: hisztamin és bradikinin, mely az erek falában lévő simaizmokat ellazitja, ezáltal azok tágulását eredményezi. Ezzel lokális mikrocirkuláció jön létre, ami a bőr, a bőr alatti kötőszövetet és a harántcsikolt izmok oxigén- és tápanyagellátását javítja. Nagy szerepe van a tejsav elszállításában.
A tapintás, nyomás, húzás, nyújtás felületi- és mély szenzibilitást váltanak ki a receptorokban. A receptorok ingerlésével a megfelelő fogásokkal befolyásolni tudjuk az izmok tónusállapotát.
Cél: az izmok normál tónusállapotának kialakítása.
A svédmasszázs általános hatásai:
Nagyobb testfelület kezelésekor általános hatást válthatunk ki az egész szervezetben.
A pulzusfrekvencia normalizálása
A légzés optimalizálása
A test hőmérsékletének emelése
Az izom teljesítményének javítása
A szervezet fizikai és pszichés állapotának javítása
Az acidózis (savasodás) kémiai úton történő csökkentése
Az artériás-, a vénás- és a nyirokkeringés javítása
Szöveti anyagcsere-fokozás
A SZEGMENTMASSZÁZS
A szegmentmasszázs élettani alapjai:
Gaskell doktor állatkísérleteken figyelte meg az azonos gerincszelvényhez tartozó bőr és zsigeri szerv kapcsolatát. Head embereken is bizonyítottnak látta ezt. Megfigyelte, hogy a belső szervek megbetegedésekor meghatározott bőrfelületen érzékenység mutatkozik.
Az emberi test szelvényekre osztódik, a gerincvelőből kilépő idegek beidegzési területei mentén. Head vizsgálatokat végzett, melyben a bőrtakaró és a belső szervek között összefüggést vett észre. Az egyes szervek megbetegedései azonos szegmentumhoz tartozó bőrszelvényen elváltozást mutattak. Később bebizonyosodott, hogy ez a kapcsolat kétirányú, így a bőrön (felső kötőszöveti rétegekben) létrehozott ingerrel hatást lehet gyakorolni a hozzátartozó belső szervekre. Vagyis a belülről kifelé irányuló hatás megfordítható.1917-ben Mackenzie a szervek és izmok között talált összefüggést, miszerint a belső betegségek a hozzájuk tartozó szegmentben fokozott érzékenységet mutatnak, ami egy reflexes kölcsönhatás. Ezeket a felismeréseket kihasználva alkalmazzák ezt a fajta kezelést
A szegmentmasszázs célja az, hogy aA megfelelő szegmentumokra kifejtett hatással megszakítsa a betegséget fenntartó reflexkört, és a szegment szöveti állapotában kialakult kóros funkciózavar megszűntesse.
A szegmentmasszázs javallatai:
Zsigeri szervek betegségeinek krónikus szakaszában: szív, keringési betegségek, tüdőbetegségek: asthma (rohamokban jelentkező nehézlégzés), bronchitis (hörghurut), emphysemák (tüdőtágulat), emésztő szervek (gyomor, bél, krónikus máj és epebántalmak) betegségei, vese panaszok, fejfájások.
Mozgásszervi megbetegedések: reumás, ortopéd, traumás betegségek (különösen ott, ahol helyi masszázst nem alkalmazunk, pl. gipszelt láb).
Egészségi állapotunk egyik fontos alappillére, hogy milyen állapotban van az immunrendszerünk és megfelelő-e a szervezetünk nyirokkeringése. Ma a táplálkozással bevitt méreganyagok, vegyszerek, tartósítószerek 15-20-szor jobban leterhelik az immunrendszert, mint 50 évvel ezelőtt. Nem véletlen, hogy egyre inkább növekszik az allergiás, rákos megbetegedések és a cellulites problémák száma, mely a szervezetben lerakódott salakanyagokkal van egyenes arányban.
Ellenjavallatai: rosszindulatú daganatok, akut gyulladások, trombózis, hipertireozis, dekompenzált szívelégtelenség, TBC-s folyamat, súlyos astma, szívinfarktus, terhesség, szoptatás.
A kötőszövet fontos szerepet tölt be az emberi test működésében. Részt vesz a szervek táplálásában és a tápanyagok raktározásában, ezek mellett védelmet nyújt mechanikai és fizikai ártalmak ellen. A kötőszövet térfogatát könnyen változtatja a test igényeinek megfelelően.
1928-ban Elizabeth Dikke saját érszűkületi problémáján dolgozva tíz év alatt fejlesztette ki a kötőszövet masszázs technikáját a freiburgi egyetem klinikáján. Betegsége mellékhatásaként jelentkező derékfájdalmait a kötőszöveti masszázsban alkalmazott speciális nyomó, húzó fogásokkal enyhítette. Egészsége javulása odáig jutott, hogy elkerülhette a műtétet, és tapasztalatai alapján kidolgozhatta és bevezethette a kötőszöveti masszázst, mint új terápiás eljárást.
Lényege, hogy a masszázs során a bőrt 3-4 ujjal az alatta lévő kötőszövettel együtt erős nyomással eltoljuk, majd elhúzzuk, amely helyi vérbőséget idéz elő. A vérbőség által előidézett reflexhatás javítja a zóna kötőszöveti tápanyagellátását, és pozitív hatással van a zónához tartozó belső szervekre is. A kezeléseket kúraszerűen ajánljuk 12-18 alkalommal elvégezni. A kúra alatt fontos, hogy meglegyen a szükséges folyadékfogyasztásunk, kb. napi 3 liter. A masszázs nagyon kellemes, nyugtató érzés, de a beteg területeken néha fájdalmas is lehet.
A kötőszöveti masszázs hatásai:
A kezdetben tapasztalt kötőszöveti feszültségek oldódnak, később a tünetek enyhülnek, illetve teljesen megszűnnek. A masszázs a kötőszövetből vegetatív áthangoló hatást indít el, ugyanis az intersticiális kötőszövet kapcsolatban áll a vegetatív idegrendszerrel.
A kötőszöveti masszázs alkalmazása hatékonyan javítja a vér és nyirokkeringést, elősegíti a salakanyagok kiválasztását, ezzel hozzájárulva a testünk méregtelenítéséhez. A salakanyagoktól ilyen módon megtisztított testnek megtöbbszöröződhet az immunitása, beindulnak az öngyógyító folyamatai és általánosan javul minden élettani funkció. A kötőszöveti masszázs ezek mellett szabályozza a hormonháztartást és fájdalmaink csillapításában hatékony.
A CELLULIT MASSZÁZS
Ez az igen gyakori elváltozás már nagyon fiatal korban is megjelenhet a bőr irha rétegében, amely főleg a combra, fartájékra, a karra és a hasra lokalizálódik. Kialakulásának igen egyszerű oka van, amely maga, a női nemi jelleget képviselő ösztrogén. Ennek hatására a bőr alatt lévő zsírszövetben fokozódik a zsírsejtek lerakódása. Így a nagyon vékony, de többnyire a nőiesebb típusokat is sújtja a cellulit kialakulása. Az öröklődés, az anyagcsere lelassulása és az öregedés egyaránt felelős lehet a belső okokért, valamint a külső tényezők is komoly szerepet játszanak a cellulit kialakulásában. A nem megfelelő táplálkozás miatt túl sok toxin és zsír kerül a szervezetbe, ami megterhelő feladatot ró a méregtelenítő- és emésztőrendszerre. Miután a fokozott feladatnak már nem tudnak eleget tenni, bekövetkezik a méreganyagok felhalmozódása. A stressz és a mozgáshiány következtében a bőrszövet alatti izmok elveszítik feszességüket, a vér- és nyirokkeringés pedig lelassul.
A shiatsu masszázs a hagyományos keleti gyógyászat évezredes tudására és tapasztalataira épülő alternatív gyógyító eljárás. Hazánkban ezt a holisztikus gyógymódot alternatív mozgás- és masszázsterapeuta szakvizsgával rendelkező természetgyógyász használhatja.
A shiatsu masszázs segít megteremteni és fenntartani testünk energiakeringésének harmóniáját, ezáltal testi és lelki betegségeink gyógyításának hatékony eszköze. A módszer az akupunktúra alapjaira épül azzal a különbséggel, hogy tűk helyett itt az ujjakkal dolgoznak, ahogy erre a neve is utal. A shiatsu masszázs másik jellemzője, hogy a test kezelése mellett az agy kikapcsolására, tehermentesítésére törekszik.
A keleti orvostudomány alapelmélete szerint a testünkben áramló életenergia szabad folyása egészségünk és jó közérzetünk biztosítéka. Ez az energia a meridiánokon keresztül meghatározott irányban áramlik. 12 fő és két mellék meridiánt különböztetünk meg (ezeknek a meridiánoknak az elhelyezkedését és a meglétét a bőrön való ellenállás mérésével nyugaton is igazolták). A 12 fő meridián mindegyike kapcsolatban áll egy-egy belső szervünkkel. Ezeknek az energiacsatornáknak és a bennük áramló energiának az akadálymentesítése a shiatsu masszázs fő célja. Amennyiben a beteg szervhez kapcsolódó meridiánban normalizálódik az energiaáramlás, azonnal megindulnak az öngyógyító folyamatok. A shiatsu terapeuta speciális fogásokkal és a test ezekre adott válaszreakcióiból információkat szerezhet a páciens testi és lelki folyamatairól. A shiatsu masszázs az energia pályák mentén tenyérrel vagy ujjnyomással hozza mozgásba az energiát, és ezek mellett egyéb masszázstechnikákat is alkalmaz. A shiatsu masszázs fogásaira jellemző, hogy a testre merőleges irányúak, tartósak és koncentráltak. A nyomás erőssége a páciens igényeihez mérten, illetve a test reakcióitól függően alakul. A shiatsu masszázs közben az egészleges érzékelésen és az érintésen alapuló támogató kommunikáció valósul meg. A kezelés az egész testet érinti, különleges és kellemes érzés, kényelmes, vékony ruhában történik. A shiatsu masszázstt hatékonyan alkalmazzák betegségek megelőzésére, vitalitásunk folyamatos fenntartása, javítása érdekében is. Más terápiákat is jól kiegészít, miközben káros mellékhatása nincsen.
A shiatsu masszázs leginkább az alábbi betegségek esetén hatásos:
hát és derékfájdalmak
Megfigyelhető hogy bizonyos érzelmi beállítottságú emberek panaszai, mindig azonos testzónákhoz köthetőek. Ez azt jelenti, hogy a testi tünet az érzelmi területtől függően alakul ki, és ha csontkovácsunknak ilyen irányú tudása is van, pontos személyiségrajzot adhat nekünk. A csontkovács speciális fogásaival visszaállítja csontjainkat a helyes pozícióba, megszünteti az izületeink mozgáskorlátozottságát, és ami a legfontosabb ezzel visszahat lelki életünkre is.
A beszűkült izület kimozgatása egy szigorú pozícióhoz, és irányhoz kötött gyors, és erőteljes mozdulattal történik. Ilyenkor hallhatóak azok a bizonyos ropogások, amelyek ijesztőek lehetnek, de szakszerű elvégzésük veszélytelen. Ezeket a reccsenéseket, nem a csontok, hanem az izületek adják. A gerinc kimozgatásánál jellemző csavaró, rotáló mozdulatok is maximum az izületi határig mennek, amit a jól képzett csontkovács nagy biztonsággal végezhet. A roppanás az a hang, amikor a beszűkült izület kimozdul a már régóta statikus pozíciójából, és ezután újra szabaddá válik a mozgása, ami nagyon kellemes felüdítő érzés.
A KINESIO- ÉS ACU TAPE MÓDSZEREK
A kineziológiai szalag – ifjú kora ellenére – egyike a leghatékonyabb kiegészítő gyógymódoknak, főképp mozgásszervi problémák esetén. Mentes a kémiai hatóanyagoktól, mégis képes arra, hogy rövid időn belül, mellékhatások nélkül csökkentse a fájdalmat és a mozgáskorlátozottságot.
A tape – amely ma már elengedhetetlen a természetgyógyászok, gyógymasszőrök, mozgásterapeuták, gyógytornászok eszköztárában – egyaránt hatékony segítséget nyújt a sportsérülések, ficamok, húzódások, túlfeszült, görcsös izmok, a korlátozott ízületi mozgások, a derék-, hát-, nyak- és fejfájások, a gyulladásos tünetek, a gerincferdülés és az idegbántalmak kezelése, a tartásjavítás, valamint a mozgásszervi műtéteket követő rehabilitáció során.
A kinesio tape terápia tehát a mozgásszervi problémák kezelésében az egyik leghatékonyabb módszer. Gyors, fájdalommentes, hatékony segítséget nyújt ficamok, húzódások, sportsérülések, gerinc és végtagfájdalmak kezelésekor, valamint mozgásszervi műtétek utáni rehabilitációban is. A különböző szakszerű ragasztási technikák segítségével erősítő, korrigáló vagy regeneráló hatást lehet vele elérni.
Alkalmazásakor: